Návrh VZN vyvesený na úradnej tabuli v meste Podolínec dňa: 23.03.2023

Lehota na pripomienkovanie návrhu: 10.04.2023

VZN po schválení vyvesené na úradnej tabuli v meste Podolínec dňa:

VZN nadobúda účinnosť dňa:



**Všeobecne záväzné nariadenie mesta Podolínec č. 4/2023**

ktorým sa určujú podrobnosti financovania škôl a školských zariadení

v zriaďovateľskej pôsobnosti mesta Podolínec

**„Návrh“**

|  |  |
| --- | --- |
| **VZN č. 1/2022** | **Dátum** |
| Vypracoval: | Mgr. Michal Marhefka, MBA | 22.03.2023 |
| Schválil: | Mestské zastupiteľstvo v Podolínci | Uznesenie č.: /2023 |  |

Mestské zastupiteľstvo v Podolínci (ďalej len „MsZ“) na základe ustanovenia § 6 zákona č. 369/1990 Zb. o obecnom zriadení v znení neskorších predpisov a na základe § 6 ods. 12 písm. c) zákona č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov, vydáva toto Všeobecne záväzné nariadenie Mesta Podolínec (ďalej len „mesto“), ktorým sa určujú podrobnosti financovania škôl a školských zariadení v zriaďovateľskej pôsobnosti mesta Podolínec (ďalej len „VZN“):

**Čl. I**

**Úvodné ustanovenie**

1. Toto VZN určuje výšku finančných prostriedkov určených na mzdy a prevádzku v roku 2023 na:
2. dieťa materskej školy, ktorá je súčasťou Základnej školy s materskou školou, Školská 2 Podolínec (ďalej len „ZŠ s MŠ“),
3. dieťa školského klubu detí, ktorý je súčasťou ZŠ s MŠ (ďalej len „ŠKD“),
4. stravníka školskej jedálne, ktorá je súčasťou ZŠ s MŠ (deti materskej školy a žiaci základnej školy, ďalej len „ŠJ ZŠ s MŠ“),
5. správu školských objektov základnej školy a materskej školy, ktoré sú súčasťou ZŠ s MŠ,
6. dieťa centra voľného času, ktoré je súčasťou ZŠ s MŠ (ďalej len CVČ ZŠ s MŠ),
7. dieťa centra voľného času mimo územia mesta.
8. Prevádzka škôl a školských zariadení v zriaďovateľskej pôsobnosti mesta je financovaná formou normatívneho príspevku mesta, vlastných príjmov škôl a školských zariadení, priamo z rozpočtu mesta a z grantov.
9. Normatívnym príspevkom sa rozumie suma vyčlenená pre školu alebo školské zariadenie z podielu mesta na dani z príjmu fyzických osôb pre rok 2023, ktorou mesto prispieva škole a školskému zariadeniu na financovanie miezd a prevádzky.
10. Nespotrebovaná časť normatívneho príspevku a vlastných príjmov školy a školského zariadenia v zriaďovateľskej pôsobnosti mesta v kalendárnom roku je v nasledujúcom roku vrátená v plnej výške do rozpočtu príslušnej školy alebo školského zariadenia.
11. So súhlasom MsZ môžu školy a školské zariadenia v zriaďovateľskej pôsobnosti mesta z normatívnych prostriedkov financovať aj kapitálové výdavky.

**Čl. II**

**Spôsob financovania škôl a školských zariadení**

|  |
| --- |
| **A. Materská škola** |

Riaditeľ ZŠ s MŠ môže prijať do materskej školy dieťa v súlade s § 59 zákona č. 245/2008 Z.z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov a § 5 zákona č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov.

***A.1 Podrobnosti financovania materskej školy***

Mesto dostáva finančné prostriedky na činnosť materskej školy podľa počtu prijatých detí bez rozdielu trvalého pobytu a veku dieťaťa.

Normatívny príspevok pre materskú školu sa vypočíta ako súčet dvoch tretín počtu detí prijatých do materskej školy rozhodnutím riaditeľa ZŠ s MŠ podľa stavu k 15. septembru predchádzajúceho kalendárneho roka a jednej tretiny počtu detí prijatých do materskej školy rozhodnutím riaditeľa ZŠ s MŠ podľa stavu k 15. septembru bežného kalendárneho roka (zaokrúhlený na celé číslo nahor) vynásobený ročným normatívom na jedno dieťa.

Zmenu rozpočtu materskej školy podľa počtu detí prijatých do materskej školy rozhodnutím riaditeľa ZŠ s MŠ k 15. septembru bežného kalendárneho roka prerokuje mestské zastupiteľstvo na základe žiadosti riaditeľa ZŠ s MŠ do 31.10. bežného kalendárneho roka.

 ***A.2 Výška finančných prostriedkov na mzdy a prevádzku materskej školy***

|  |  |  |
| --- | --- | --- |
| **Počet detí** | **Normatív na dieťa** | **Normatívny príspevok** **na rok 2023**  |
| 118 | 3 119,50 € | 368 101,00 € |
| 5 (deti so ŠVVP) | 2 946,96 € | 14 734,80 € |

|  |
| --- |
| **B. Školský klub detí** |

Riaditeľ ZŠ s MŠ môže prijať do ŠKD dieťa v súlade s § 5 zákona č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov a na základe písomnej žiadosti zákonného zástupcu podľa § 2 ods. 4 vyhlášky MŠVVaŠ SR č. 22/2022 Z.z. o  školských výchovno-vzdelávacích zariadeniach.

***B.1 Podrobnosti financovania ŠKD***

Mesto dostáva finančné prostriedky na činnosť ŠKD podľa počtu detí, ktoré sú žiakmi prvého až piateho ročníka základnej školy a fyzicky navštevujú ŠKD, ktorý je súčasťou ZŠ s MŠ, bez rozdielu trvalého pobytu žiaka.

Normatívny príspevok pre ŠKD sa vypočíta ako súčin počtu detí (prijatých do ŠKD rozhodnutím riaditeľa ZŠ s MŠ podľa stavu k 15. septembru predchádzajúceho kalendárneho roka) a ročného normatívu na jedno dieťa.

***B.2 Výška finančných prostriedkov na mzdy a prevádzku ŠKD***

|  |  |  |
| --- | --- | --- |
| **Počet detí** | **Normatív na dieťa** | **Normatívny príspevok** **na rok 2023** |
| 76 | 900,88 € | 68 466,88 € |

|  |
| --- |
| **C. Školská jedáleň ZŠ s MŠ** |

Riaditeľ ZŠ s MŠ môže prijať do školskej jedálne dieťa podľa § 5 zákona c. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov.

***C.1 Podrobnosti financovania školskej jedálne ZŠ s MŠ***

Mesto dostáva finančné prostriedky na stravovanie podľa počtu všetkých žiakov základnej školy. Finančné prostriedky na stravovanie detí materskej školy sú pre školskú jedáleň vyčlenené z finančných prostriedkov, ktoré mesto dostáva pre materskú školu.

Normatívny príspevok pre školskú jedáleň ZŠ s MŠ sa vypočíta ako súčin počtu detí (prijatých do základnej školy a do materskej školy rozhodnutím riaditeľa ZŠ s MŠ podľa stavu k 15. septembru predchádzajúceho kalendárneho roka) a ročného normatívu na jedno dieťa.

***C.2 Výška finančných prostriedkov na mzdy a prevádzku školskej jedálne ZŠ s MŠ***

|  |  |  |
| --- | --- | --- |
| **Počet detí****ZŠ + MŠ** | **Normatív na žiaka, dieťa** | **Normatívny príspevok** **na rok 2023** |
| 358 + 123= 481 | 229,36 € | 110 322,16 € |

|  |
| --- |
| **D. Školské objekty ZŠ s MŠ** |

***D.1 Podrobnosti financovania správy objektov ZŠ s MŠ***

Mesto dostáva finančné prostriedky na správu objektov ZŠ s MŠ podľa počtu detí prijatých do materskej školy a počtu žiakov prijatých do základnej školy bez rozdielu ich trvalého pobytu a veku.

Normatívny príspevok sa vypočíta ako súčin počtu detí a žiakov podľa stavu k 15. septembru predchádzajúceho kalendárneho roka a ročného normatívu na jedno dieťa.

***D.2 Výška finančných prostriedkov na správu objektov ZŠ s MŠ***

|  |  |  |
| --- | --- | --- |
| **Počet detí (žiakov)** | **Normatív** **na dieťa (žiaka)** | **Normatívny príspevok** **na rok 2023** |
| 346 - základná škola  | 0 € | 0 € |
| 132 - materská škola  | 0 € | 0 € |

|  |
| --- |
| **E. Centrum voľného času ZŠ s MŠ** |

Riaditeľ ZŠ s MŠ môže prijať dieťa do CVC ZŠ s MŠ podľa § 5 zákona c. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov na základe písomnej žiadosti zákonného zástupcu podľa § 3 ods. 6 vyhlášky MŠ VVaŠ SR č. 22/2022 Z.z. o  školských výchovno-vzdelávacích zariadeniach.

***E.1 Podrobnosti financovania CVČ ZŠ s MŠ***

Mesto dostáva finančné prostriedky na záujmové vzdelávanie detí podľa počtu obyvateľov

s trvalým pobytom na území mesta od 5 rokov veku do dovŕšenia 15 rokov veku podľa stavu k 1. januáru kalendárneho roka, v ktorom sa zisťovanie uskutočňuje. Z takto pridelených finančných prostriedkov financuje náklady na záujmové vzdelávanie detí s trvalým pobytom na území mesta, ktoré sú žiakmi ZŠ s MŠ.

Normatívny príspevok pre CVČ ZŠ s MŠ sa vypočíta ako súčin počtu detí (spĺňajúcich kritéria podľa prvého odseku prijatých do CVČ ZŠ s MŠ rozhodnutím riaditeľa ZŠ s MŠ podľa stavu k 15. septembru predchádzajúceho kalendárneho roka) a ročného normatívu na jedno dieťa.

***E.2 Výška finančných prostriedkov na mzdy a prevádzku CVČ ZŠ s MŠ***

|  |  |  |
| --- | --- | --- |
| **Počet detí** | **Normatív na dieťa** | **Normatívny príspevok** **na rok 2023** |
| 185 | 99,01 € | 18 316,85 € |

**Čl. III**

**Kontrola použitia dotácie**

1. Finančnú kontrolu na úseku hospodárenia s finančnými prostriedkami pridelenými podľa VZN vykonáva mesto Podolínec prostredníctvom hlavného kontrolóra mesta a ostatné oprávnené orgány.
2. Prijímateľ dotácie na mzdy a prevádzku školy a školského zariadenia je povinný predložiť všetky doklady preukazujúce hospodárne, efektívne, účelné a účinné vynaloženie pridelených finančných prostriedkov.

**Čl. IV**

**Spoločné ustanovenia**

1. Normatívny príspevok pre školy a školské zriadenia uvedené v Čl. II. písm. A/ až D/ je určený na základe údajov z výkazu Škol (MŠVVaŠ SR) 40-01. Príslušné školy a školské zariadenia nie sú povinné predkladať ďalšie údaje.
2. Riaditeľ ZŠ s MŠ predloží každoročne najneskôr do 30. novembra zoznam detí s trvalým pobytom na území mesta, prijatých do CVČ ZŠ s MŠ podľa stavu k 15. septembru kalendárneho roka, kópie rozhodnutí riaditeľa o prijatí dieťaťa do CVČ a kópie žiadostí zákonných zástupcov o prijatie dieťaťa do CVČ. Zoznam prijatých detí musí obsahovať o každom žiakovi nasledujúce údaje:

a) meno dieťaťa a dátum jeho narodenia,

b) adresa trvalého pobytu,

c) číslo rozhodnutia o prijatí do CVČ,

d) záujmový útvar.

1. Do počtu detí pre výpočet normatívneho príspevku sa započítavajú len tie deti, pri ktorých riaditeľ školského zariadenia doloží požadované dokumenty obsahujúce všetky údaje podľa ods. 2 tohto článku. Na ostatné deti sa pri výpočte normatívneho príspevku neprihliada.
2. Komisia finančná do schvaľovania návrhu VZN v mestskom zastupiteľstve skontroluje predložené zoznamy detí a žiakov a údaje podľa Čl. 4 ods.2 tohto VZN. Počty detí a žiakov pre výpočet normatívneho príspevku na nasledujúci kalendárny rok uvedie v zápisnici zo svojho zasadnutia.
3. Mesto poskytne finančné prostriedky ZŠ s MŠ mesačne najneskôr 20. deň v mesiaci.
4. Mesto poskytne na základe žiadosti iného zriaďovateľa finančný príspevok na dieťa navštevujúce CVČ mimo územia mesta vo výške 118,29 €. Žiadosť o poskytnutie príspevku musí obsahovať údaje podľa ods. 2 písm. a) - d).
5. Prostriedky, ktoré mesto nerozdelí školám a školským zariadeniam, môžu byť použité len na športové a kultúrne účely pre deti a mládež.

**Čl. V**

**Záverečné ustanovenia**

1. Ruší sa Všeobecne záväzné nariadenie č.3/2022, ktorým sa určujú podrobnosti financovania škôl a školských zariadení zriadených na území mesta.
2. Toto VZN bolo schválené Mestským zastupiteľstvom v Podolínci uznesením č. /2023 zo dňa \_\_\_\_\_\_\_\_\_\_\_.
3. Toto VZN nadobudne účinnosť pätnástym dňom od vyvesenia na úradnej tabuli.

 Mgr. Michal Marhefka, MBA

 primátor mesta